ค้าปลีกเฟื่องบิ๊กซีพุ่ง88%โรบินสันแจ่ม
ธุรกิจค้าปลีกกำไรอู่ฟู้ BIGC ไตรมาสแรกฟาด 1.77 พันล้าน ทะยาน 88% ด้านเคจีไอเพิ่มเป้ากำไรโรบินสันปีนี้เป็น 2.15 พันล้าน
3 พ.ค. 2555

ธุรกิจค้าปลีกกำไรอู่ฟู้ BIGC ไตรมาสแรกฟาด 1.77 พันล้าน ทะยาน 88% ด้านเคจีไอเพิ่มเป้ากำไรโรบินสันปีนี้เป็น 2.15 พันล้าน
บริษัท บิ๊กซี ซูเปอร์เซ็นเตอร์ (BIGC) โชว์ผลงานไตรมาสแรกปีนี้ กำไรสุทธิ 1,776 ล้านบาท คิดเป็นกำไรหุ้นละ 2.22 บาท พุ่งขึ้น 88.78% เมื่อเปรียบเทียบกับช่วงเดียวกันปีก่อนมีกำไรสุทธิ 941 ล้านบาท หรือ 1.17 บาทต่อหุ้น 
ทั้งนี้ สาเหตุที่ทำให้บริษัทมีกำไรที่ดีขึ้นมาก เนื่องจากยอดขายเพิ่มขึ้น 6.7% ขณะที่อัตรากำไรขั้นก็สูงขึ้น 0.73% แม้ว่าคลังสินค้าอาหารสดที่บางปะอินจะยังคงปิดดำเนินงานให้บริการหลังประสบปัญหาน้ำท่วมก็ตาม สร้างความเสียหายมูลค่า 364 ล้านบาท และบริษัทได้บันทึกการรับรู้รายได้จากการชดเชยไว้ในไตรมาสแรกปีนี้แล้ว ทั้งนี้คลังสินค้าดังกล่าวกลับมาให้บริการตามปกติแล้วตั้งแต่เดือน พ.ค.
สำหรับกำไรที่ดีขึ้นของ BIGC เป็นไปตามที่ตลาดคาดการณ์ แต่ราคาหุ้นยังคงปรับตัวขึ้นแรง โดยปิดที่ 95.50 บาท บวก 5.50 บาท หรือ 2.89% หลังมีข่าวว่า BIGC จะได้เลือกเข้าสู่การคำนวณดัชนี MSCI ในวันที่ 16 พ.ค.นี้ 
ด้านบริษัทหลักทรัพย์เคจีไอ (ประเทศไทย) ได้ปรับเพิ่มประมาณกำไรของบริษัท ห้างสรรพสินค้าโรบินสัน (ROBINS) ปี 2555 เพิ่มขึ้นอีก 2% เป็น 2,150 ล้านบาท หลังเข้าพบผู้บริหาร เพราะบริษัทจะเปิดห้างใหม่ปีละ 5 สาขา จะทำให้อัตรากำไรขั้นต้นเพิ่มขึ้น อัตราการเติบโตของกำไรสุทธิปี 2554-2557 อยู่ที่ 35.5% ซึ่งนับว่าสูงที่สุดในกลุ่ม จึงแนะนำซื้อให้ราคาเป้าหมายใหม่ 60 บาท จาก 55 บาท 
สำหรับไตรมาสแรกปีนี้คาดว่าจะมีกำไรสุทธิ 440 ล้านบาท โตขึ้น 15% จากงวดเดียวกันของปีก่อนที่มีกำไรสุทธิ 385 ล้านบาท